ตลท.ได้ฤกษ์วางศิลาสนง.ใหญ่19ต.ค.
สมเด็จพระเทพฯเสด็จทรงประกอบพิธีวางศิลาฤกษ์ อาคารสำนักงานใหญ่ ตลาดหลักทรัพย์ฯ 19ต.ค.นี้
4 ต.ค. 2554

สมเด็จพระเทพฯเสด็จทรงประกอบพิธีวางศิลาฤกษ์ อาคารสำนักงานใหญ่ ตลาดหลักทรัพย์ฯ 19ต.ค.นี้
นายสมพล เกียรติไพบูลย์  ประธานกรรมการ ตลาดหลักทรัพย์แห่งประเทศไทย  เปิดเผยว่า  นับเป็นพระมหากรุณาธิคุณที่ตลาดหลักทรัพย์ได้รับพระราชทานพระราชวโรกาส จากสมเด็จพระเทพรัตนราชสุดาฯสยามบรมราชกุมารี ที่จะเสด็จพระราชดำเนินทรงประกอบพิธีวางศิลาฤกษ์ อาคารสำนักงานใหญ่ ของตลาดหลักทรัพย์ฯ ณ ถนนรัชดาภิเษก เขตดินแดง กรุงเทพฯ  ในวันพุธที่ 19 ตุลาคม 2554 นี้
นายสมพล กล่าวว่า ตลาดหลักทรัพย์แห่งประเทศไทยเป็นองค์กรที่มีบทบาทสำคัญในการพัฒนาเศรษฐกิจมาอย่างต่อเนื่อง ทั้งด้านการให้บริการซื้อขายหลักทรัพย์ การเป็นแหล่งระดมทุนของภาคธุรกิจที่ได้ส่งเสริมให้เกิดการจ้างงานการหมุนเวียนของเงินในระบบเศรษฐกิจและการพัฒนาขีดความสามารถในการแข่งขันของประเทศ รวมทั้งการพัฒนาผลิตภัณฑ์ การลงทุนที่หลากหลายเพื่อเป็นทางเลือกในการลงทุนให้แก่ประชาชน นอกจากนี้ยังมีบทบาทในการเผยแพร่ความรู้ด้านการออม และการลงทุน ควบคู่ไปกับการส่งเสริมให้ธุรกิจดำเนินงานบนหลักบรรษัทภิบาลที่ดีเพื่อสร้างรากฐานที่มั่นคงให้แก่ระบบเศรษฐกิจไทย "เพื่อสนับสนุนภารกิจของตลาดหลักทรัพย์แห่งประเทศไทยดังกล่าว อาคารสำนักงานใหญ่ที่จะสร้างขึ้นใหม่นี้ จะมีบทบาทส่งเสริมการทำธุรกรรมในตลาดทุน โดยจะเป็น "ศูนย์ธุรกิจตลาดทุน" อย่างครบวงจรเทียบเคียงได้กับศูนย์กลางการเงินและการลงทุนในนานาอารยประเทศ" นายสมพลกล่าว
ด้านนายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยเกี่ยวกับโครงการก่อสร้างอาคารสำนักงานใหญ่ว่าอาคารแห่งนี้ได้ออกแบบเพื่อเป็นศูนย์กลางการซื้อขายหลักทรัพย์ให้บริการและจัดกิจกรรมเพื่อส่งเสริมการดำเนินงานของบริษัทหลักทรัพย์สมาชิก และบริษัทจดทะเบียน รวมถึงสมาคมและสถาบันต่างๆ ที่เกี่ยวข้องกับการพัฒนาตลาดทุน ทั้งในประเทศและต่างประเทศ  อีกทั้งยังเป็นแหล่งเรียนรู้ด้านการวางแผนทางการเงินและการลงทุน สำหรับนักเรียน นักศึกษาและประชาชน รวมถึงกิจกรรมที่เกี่ยวข้องกับการพัฒนาตลาดทุนในระยะยาว อาคารแห่งนี้เป็นแบบอย่างที่ดีของสำนักงานที่มีส่วนช่วยรักษาสิ่งแวดล้อม ด้วยแนวคิดการออกแบบให้เป็นอาคารสำนักงานมาตรฐานอาคารเขียว LEED Certifiedของสถาบันสภาอาคารเขียวแห่งประเทศสหรัฐอเมริกา หรือ US Green Building Council (USGBC) ในระดับ Goldที่มีความรับผิดชอบต่อสังคม ในด้านการอนุรักษ์พลังงาน การป้องกันมลภาวะเป็นพิษ เป็นมิตรต่อสิ่งแวดล้อมและมีระบบเทคโนโลยีอยู่ในระดับมาตรฐานสากล  ทั้งนี้ มีกำหนดการก่อสร้างระหว่างปี 2554 - 2556